b'\n_START_ARTICLE_\nIkrai (maistas)\n_START_SECTION_\nRaudonieji ikrai\n_START_PARAGRAPH_\nLa\xc5\xa1i\xc5\xa1ini\xc5\xb3 \xc5\xbeuv\xc5\xb3 ikrai. Juose yra daugiau pilnaver\xc4\x8di\xc5\xb3 baltym\xc5\xb3, bet truput\xc4\xaf blogesnio skonio, jau\xc4\x8diamas kartokas prieskonis. Spalva \xc5\xa1viesiai oran\xc5\xbein\xc4\x97, raudona._NEWLINE_Raudonieji la\xc5\xa1i\xc5\xa1ini\xc5\xb3 \xc5\xbeuv\xc5\xb3 ikrai vartotojams prieinamesni. Jie n\xc4\x97ra taip grie\xc5\xbetai skirstomi pagal kilm\xc4\x99 kaip juodieji. Populiariausi yra kupr\xc4\x97s ikrai._NEWLINE_Jie \xe2\x80\x93 vidutinio dyd\xc5\xbeio, oran\xc5\xbein\xc4\x97s spalvos. Ketos ikrai didesni ir tamsesni.\n_START_SECTION_\nJuodieji ikrai\n_START_PARAGRAPH_\nEr\xc5\xa1ketini\xc5\xb3 \xc5\xbeuv\xc5\xb3 ikrai. Geriausios kokyb\xc4\x97s, spalva juoda, pilka. B\xc5\xabna tik gr\xc5\xabd\xc4\x97tieji. Ikreliai s\xc5\xabdomi prisotintame druskos tirpale._NEWLINE_Did\xc5\xbeiausi\xc4\x85 vert\xc4\x99 pasaulin\xc4\x97je rinkoje turi gr\xc5\xabd\xc4\x97tieji did\xc5\xbeiojo er\xc5\xa1keto (beluga) ikrai. Jie rinkoje sudaro tik 5 proc. vis\xc5\xb3 ikr\xc5\xb3. \xc5\xa0ie ikrai stamb\xc5\xabs, pilki, o labiausiai vertinami yra pilkai \xc5\xbeydri. Did\xc5\xbeiuosiuose u\xc5\xbesienio restoranuose \xc5\xa1i\xc5\xb3 ikr\xc5\xb3 kaina gali vir\xc5\xa1yti 3000 JAV doleri\xc5\xb3._NEWLINE_Antroje vietoje pagal vert\xc4\x99 yra rusi\xc5\xa1kojo er\xc5\xa1keto ikrai, gelsvai rudos arba \xc5\xbealsvos spalvos. Jie kainuoja ma\xc5\xbedaug 40 proc. pigiau negu did\xc5\xbeiojo er\xc5\xa1keto ikrai, bet vertinami \xc5\xbeinov\xc5\xb3 u\xc5\xbe tik jiems b\xc5\xabding\xc4\x85 dumblo ir \xc5\xbeol\xc4\x97s prieskon\xc4\xaf._NEWLINE_Yra dar viena, nepaprastai reta r\xc5\xab\xc5\xa1is \xe2\x80\x93 Golden caviar (Auksiniai ikrai). Tai \xe2\x80\x93 gamtos kazusas, genetinio nukrypimo pasekm\xc4\x97, nes priklauso did\xc5\xbeiajam er\xc5\xa1ketui albinosui. Ikr\xc5\xb3 spalva \xe2\x80\x93 nuostabi: gintarin\xc4\x97 su aukso tonais. \xc5\xbdenevos \xe2\x80\x9eCaviar House\xe2\x80\x9c ekspertai mano, kad \xc5\xa1i reta r\xc5\xab\xc5\xa1is niekada nepatenka \xc4\xaf rink\xc4\x85.\n_START_SECTION_\nDirbtiniai ikrai\n_START_PARAGRAPH_\nSurogatinis produktas, savo i\xc5\xa1vaizda ir skoniu imituojantis \xc5\xbeuvies ikrus. Gaminamas i\xc5\xa1 gryn\xc5\xb3 pilnaver\xc4\x8di\xc5\xb3 baltym\xc5\xb3. Jie i\xc5\xa1tirpinami vandenyje, pridedama maisto pried\xc5\xb3, valgom\xc5\xb3j\xc5\xb3 da\xc5\xbe\xc5\xb3, druskos, vitamin\xc5\xb3, aromatini\xc5\xb3 ir skonio med\xc5\xbeiag\xc5\xb3. Dirbtini\xc5\xb3 ikr\xc5\xb3 i\xc5\xa1vaizda - stand\xc5\xabs \xc5\xbeelatininiai rutul\xc4\x97liai.'